Kris Jensen Skriver (S), 2026-01-27:
Tak for det.
Jeg skal starte med at sige, at jeg står her i dag i stedet for mit partis finansordfører, hr. Benny Engelbrecht.
Tak til forslagsstillerne for det her beslutningsforslag, der handler om at indføre et lovfastsat lønloft for offentlige topembedsmænd.
Jeg skal ikke lægge skjul på, at timingen af forslagets fremsættelse og behandling nok ikke er helt så hensigtsmæssig, al den stund at der netop nu foregår forhandlinger om de offentlige overenskomster, som også finansministeren var omkring.
Det er naturligvis forslagsstillernes ret at fremsætte forslaget, men når jeg alligevel indleder med at understrege vigtigheden af den danske model, er det netop for at sætte den her debat i det rette perspektiv.
Forslaget lægger op til, at ingen embedsmænd i stat, regioner eller kommuner skal kunne have en samlet aflønning, der overstiger vederlaget til den politiske leder på området.
Det rejser naturligt spørgsmålet om rimelighed, gennemsigtighed og tillid, og det er spørgsmål, som Socialdemokratiet tager alvorligt.
For vi deler ønsket om ansvarlig omgang med borgernes penge og om tillid til den offentlige forvaltning.
Der er ingen tvivl om, at lønforholdene for offentlige topchefer med jævne mellemrum giver anledning til debat.
Men det ændrer ikke ved et helt grundlæggende princip: I Danmark fastlægges løn- og ansættelsesvilkår for offentligt ansatte gennem den danske model, også for de øverste embedsmænd.
I dag sker det gennem kollektive aftaler mellem Finansministeriet, KL eller Regionernes Lønnings- og Takstnævn og de relevante organisationer.
Det er et system, som Socialdemokratiet bakker klart op om.
Vi politikere har selv taget stilling til vores egne vederlag og vedtaget lovgivning på området, fordi vi netop ikke er omfattet af den danske arbejdsmarkedsmodel.
Den afbalancerede måde, vi har reguleret de politiske vederlag på, tager tværtimod deres udgangspunkt i aflønningsniveauet på det offentlige arbejdsmarked, netop for at der er en balance.
Departementschefer, kommunaldirektører og regionsdirektører har et meget stort ansvar for den administrative ledelse og for betjeningen af den politiske ledelse, men de er og skal også være ansatte på helt almindelige vilkår inden for den danske model.
Vi er heller ikke enige i, at det udgør et demokratisk problem, hvis en topembedsmand i nogle tilfælde aflønnes højere end den politiske chef.
Det er netop aftalt i overenskomsterne, og det skal også afspejle mange forskellige aspekter.
Hvis vi vil sikre en velfungerende offentlig sektor, skal vi også kunne rekruttere og fastholde de dygtigste ledere.
Betydelige lønnedgange for de øverste embedsmænd vil uundgåeligt få afsmittende effekt på andre chef- og medarbejdergrupper for at bevare rimelige lønrelationer.
Det er ikke en ambition for Socialdemokratiet, tværtimod.
Netop nu, hvor der føres overenskomstforhandlinger på det offentlige område, er det vigtigt at skabe ro om parternes arbejde.
Så tak for forslaget, men Socialdemokratiet kan ikke støtte det.
Vi mener, det er afgørende at holde fast i den danske model og lade det være arbejdsmarkedets parter, der aftaler løn- og ansættelsesvilkår for de offentligt ansatte, også for de øverste.
Tak for ordet.